b'\n_START_ARTICLE_\nBeatmania IIDX\n_START_SECTION_\nHistoria\n_START_PARAGRAPH_\nEnsimm\xc3\xa4inen IIDX-sarjan peli julkaistiin vuonna 1999. Pelisarjalla on juuret beatmania-sarjassa, joka oli ajoittain hyvin suosittu kotimaassaan Japanissa._NEWLINE_Ensimm\xc3\xa4inen Japanin ulkopuolinen IIDX-peli on USA-versio, nimelt\xc3\xa4\xc3\xa4n beatmania. Pelist\xc3\xa4 l\xc3\xb6ytyy sek\xc3\xa4 vanha viisinappinen pelimuoto ett\xc3\xa4 uudempi seitsem\xc3\xa4n kosketinta sis\xc3\xa4lt\xc3\xa4v\xc3\xa4 pelitila._NEWLINE_Viimeisimm\xc3\xa4n IIDX-sarjan pelin beatmaniaIIDX23 COPULA:n testik\xc3\xa4ytt\xc3\xb6 alkoi Japanissa 10. Kes\xc3\xa4kuuta vuonna 2015 ja se julkaistiin 11. Marraskuuta samana vuonna\n_START_SECTION_\nPelaaminen\n_START_PARAGRAPH_\nPeli\xc3\xa4 pelataan erikoisohjaimella, jossa on 7 kosketinta ja py\xc3\xb6ritett\xc3\xa4v\xc3\xa4 "levylautanen". Kolikkopeliss\xc3\xa4 ohjaimia on kaksi kappaletta, jotka ovat toistensa peilikuvia: vasemman puoleisella (1P) pelaajalla levylautanen on vasemmalla ja napit oikealla, oikean puoleisella pelaajalla (2P) toisin p\xc3\xa4in._NEWLINE_Ruudulla on kahdeksan pystypalkkia, joista seitsem\xc3\xa4n on varattu koskettimille ja yksi leve\xc3\xa4mpi palkki levylautaselle. Riveilt\xc3\xa4 kulkee ylh\xc3\xa4\xc3\xa4lt\xc3\xa4 alasp\xc3\xa4in nuotteja, joiden avulla ohjainta k\xc3\xa4ytet\xc3\xa4\xc3\xa4n. Nuottien osuessa alareunaan on pelaajan painettava vastaavaa kosketinta tai py\xc3\xb6ritett\xc3\xa4v\xc3\xa4 levylautasta. N\xc3\xa4pp\xc3\xa4imi\xc3\xa4 painamalla ja levylautasta py\xc3\xb6ritt\xc3\xa4m\xc3\xa4ll\xc3\xa4 soitetaan \xc3\xa4\xc3\xa4net, joista musiikki muodostuu. Kappaleen taustalla soi taustamusiikki, joka sis\xc3\xa4lt\xc3\xa4\xc3\xa4 kaiken mit\xc3\xa4 pelaaja ei itse "soita"._NEWLINE_Tavallisessa (Normal) tilassa yksi pelaaja pelaa seitsem\xc3\xa4ll\xc3\xa4 koskettimella ja levylautasella. Peliss\xc3\xa4 on valittavissa Double-mode, jossa yksi pelaaja k\xc3\xa4ytt\xc3\xa4\xc3\xa4 kahta ohjainta musiikin soittamiseen. T\xc3\xa4t\xc3\xa4 pelimodea varten on peliin tehty omat nuotit. Battle-modessa puolestaan kaksi pelaajaa pelaa yhdenaikaisesti samaa kappaletta. T\xc3\xa4ss\xc3\xa4 tilassa k\xc3\xa4ytet\xc3\xa4\xc3\xa4n Normal-moden nuotteja._NEWLINE_Pelej\xc3\xa4 pelataan muista kolikkopeleist\xc3\xa4 tutulla krediittij\xc3\xa4rjestelm\xc3\xa4ll\xc3\xa4. Pelihallin omistaja voi s\xc3\xa4\xc3\xa4t\xc3\xa4\xc3\xa4, kuinka monta kappaletta yhdell\xc3\xa4 krediitill\xc3\xa4 saa pelata. Yleens\xc3\xa4 m\xc3\xa4\xc3\xa4r\xc3\xa4 on pelihallista riippuen asetettu kolmesta viiteen kappaleeseen._NEWLINE_Mik\xc3\xa4li pelaaja pelaa viimeisen kappaleensa hyvin, aukeaa pelaajalle Extra Stage (ES). Se on yleens\xc3\xa4 yksi koneen vaikeimmista kappaleista. T\xc3\xa4ss\xc3\xa4 kent\xc3\xa4ss\xc3\xa4 pystyy my\xc3\xb6s avaamaan One More Extra Stage:n (OMES), jota pidet\xc3\xa4\xc3\xa4n kunkin pelins\xc3\xa4 johtajakappaleena. Kun uusi peli julkaistaan arcadessa, sen OMES on tavallisesti senhetkinen vaikein kappale, mit\xc3\xa4 IIDX-sarjasta l\xc3\xb6ytyy.\n_START_SECTION_\nPelin ominaisuudet\n_START_PARAGRAPH_\nPelin p\xc3\xa4\xc3\xa4paino on arcade-kabineteissa, mutta sarjan kolmannesta osasta l\xc3\xa4htien se on my\xc3\xb6s julkaistu PlayStation 2:lla kotiversiona. Kotiversiot julkaistaan noin vuoden viiveell\xc3\xa4._NEWLINE_Peli on oikeastaan beatmania-sarjan "p\xc3\xa4ivitetty" versio: beatmaniaa pelataan 5 koskettimella ja levylautasella, kun taas beatmania IIDX:ss\xc3\xa4 koskettimien m\xc3\xa4\xc3\xa4r\xc3\xa4\xc3\xa4 on lis\xc3\xa4tty kahdella. Edelt\xc3\xa4j\xc3\xa4st\xc3\xa4\xc3\xa4n poiketen IIDX keskittyy ruokkimaan pelin kovimpia fanejaan. Jokaisessa sarjan uudessa peliss\xc3\xa4 julkaistaan ennenn\xc3\xa4kem\xc3\xa4tt\xc3\xb6m\xc3\xa4n vaikeita kappaleita._NEWLINE_Pelin graafinen ulkoasu noudattelee pelin p\xc3\xa4\xc3\xa4asiallista musiikkityyli\xc3\xa4 technoa ja se on kehitetty jokaisessa uudessa julkaisussa huippuunsa. Peliss\xc3\xa4 esiintyy my\xc3\xb6s pelin omia manga-hahmoja. Arcade-kabinetti on melkeinp\xc3\xa4 massiivinen ja sis\xc3\xa4lt\xc3\xa4\xc3\xa4 erinomaisen \xc3\xa4\xc3\xa4nentoiston, j\xc3\xa4ttikokoisen n\xc3\xa4yt\xc3\xb6n sek\xc3\xa4 muun muassa taajuuskorjaimen. Pelaaja seisoo alustan p\xc3\xa4\xc3\xa4ll\xc3\xa4, joka v\xc3\xa4risee musiikin matalien \xc3\xa4\xc3\xa4nien mukaan.\n_START_SECTION_\nPelin musiikki\n_START_PARAGRAPH_\nbeatmania IIDX:n musiikki on suurimmaksi osaksi elektronista musiikkia, japanilaista poppia sek\xc3\xa4 muuta instrumentaalimusiikkia. Japanin ulkopuolella tuotettu musiikki on sarjassa eritt\xc3\xa4in harvinaista. Useat Konamilla ty\xc3\xb6skentelev\xc3\xa4t musiikkituottajat k\xc3\xa4ytt\xc3\xa4v\xc3\xa4t pseudonyymej\xc3\xa4, eli esiintyv\xc3\xa4t useampana artistina pelisarjassa. Tapa on tuttu my\xc3\xb6s Konamin muista rytmipeleist\xc3\xa4, esimerkiksi Dance Dance Revolution -tanssipelisarjasta.\n_START_SECTION_\nKulttuuri\n_START_PARAGRAPH_\nPeli\xc3\xa4 pelataan eniten Japanissa ja kotiversiona my\xc3\xb6s Yhdysvalloissa. Vaikka periaatteessa pelin kolikkopeliversioiden levitt\xc3\xa4minen Japanin ulkopuolelle on laitonta, niit\xc3\xa4 l\xc3\xb6ytyy melko runsaasti ymp\xc3\xa4ri Yhdysvaltoja, Kiinaa ja Eurooppaa._NEWLINE_Parhaat pelaajat toistaiseksi l\xc3\xb6ytyv\xc3\xa4t Japanista, mutta muutamia tasokkaita pelaajia l\xc3\xb6ytyy my\xc3\xb6s l\xc3\xa4nsimaista. Japanilaisten pelaajien taidoista l\xc3\xa4hinn\xc3\xa4 kertovat Konamin Internet Ranking -sivusto sek\xc3\xa4 Internetiss\xc3\xa4 levitett\xc3\xa4v\xc3\xa4t tatsujinit (jap. tatsujin, \xe9\x81\x94\xe4\xba\xba), joissa pelaajat n\xc3\xa4ytt\xc3\xa4v\xc3\xa4t taitonsa videolla.'